KOMMISSIONENS BESLUTNING af 9. oktober 1996 om ændring af beslutning 95/506/EF om bemyndigelse af medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith, for så vidt angår Kongeriget Nederlandene (Tekst af betydning for EØS) (96/599/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 96/14/EF (2), særlig artikel 15, stk. 3, og

ud fra følgende betragtninger:

Hvis en medlemsstat mener, at der er overhængende risiko for indslæbning på dens område fra en anden medlemsstat af Pseudomonas solanacearum (Smith) Smith, som forårsager kartoffelbrunbakteriose, kan den midlertidigt træffe de supplerende foranstaltninger, som den finder nødvendige, så længe Kommissionen ikke har vedtaget sådanne foranstaltninger;

Nederlandene underrettede den 3. oktober 1995 de øvrige medlemsstater og Kommissionen om, at det var blevet fastslået, at nogle prøver af kartofler med oprindelse i nævnte land var smittet med Pseudomonas solanacearum; af yderligere rapporter fra Nederlandene fremgik det, at flere prøver fra kartoffelproduktionen i 1995, herunder læggekartofler, udviste bekræftet smitte med Pseudomonas solanacearum; Kommissionen vedtog derfor beslutning 95/506/EF om bemyndigelse af medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith, for så vidt angår Kongeriget Nederlandene (3);

ifølge oplysninger, Kommissionen har fået fra Nederlandene og andre medlemsstater, synes det, at gennemførelsen af sådanne foranstaltninger i 1996 har givet de nødvendige forholdsregler til at hindre spredning af Pseudomonas solanacearum;

trods grundige undersøgelser i løbet af 1996 har det endnu ikke været muligt at fastslå kilden til infektionen eller bestemme, hvor udbredt den er i Nederlandene, og desuden foregår der stadig drøftelser med henblik på at oprette en EF-kontrolordning for Pseudomonas solanacearum, så det vil fortsat være berettiget at vedtage supplerende foranstaltninger for at beskytte andre medlemsstater mod spredning af Pseudomonas solanacearum, for så vidt angår Kongeriget Nederlandene; gyldigheden af beslutning 95/506/EF bør derfor forlænges med en yderligere, begrænset periode;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

I beslutning 95/506/EF foretages følgende ændringer:

1) I artikel 1, stk. 1, ændres »For kartofler fra 1995-høsten sørger Kongeriget Nederlandene indtil den 30. juni 1996 for læggekartofler og indtil den 30. september 1996 for andre kartofler for« til »For kartofler fra 1996-høsten sørger Kongeriget Nederlandene indtil den 30. juni 1997 for læggekartofler og indtil den 30. september 1997 for andre kartofler for«.

2) I artikel 3, stk. 1, sidste punktum, ændres »den 1. maj 1996« til »den 1. maj 1997«.

3) I artikel 3, stk. 3, ændres »den 15. december 1995« og »1994- og 1995-høsten« til henholdsvis »den 15. december 1996« og »1996-høsten«.

Artikel 2

Denne beslutning er rettet til medlemsstaterne.

Udfærdiget i Bruxelles, den 9. oktober 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 68 af 19. 3. 1996, s. 24.

(3) EFT nr. L 291 af 6. 12. 1995, s. 48.